***A Budapest Főváros VIII. kerületi Önkormányzat Képviselő-testületének a pénzbeli és természetbeni, valamint a személyes gondoskodást nyújtó szociális és gyermekjóléti ellátások helyi szabályairól szóló 10/2015.(III.01.) önkormányzati rendelete alapján nyújtható támogatások:***

Az Önkormányzat szociális rászorultság esetén a jogosult számára:

a) települési támogatást nyújt gyógyszerkiadás viseléséhez, lakhatási kiadásokhoz kapcsolódó hátralék kiegyenlítéséhez,

b) rendkívüli települési támogatást nyújt időszakosan vagy tartósan létfenntartási gonddal küzdő személyek támogatására, valamint rendkívüli élethelyzet bekövetkezése esetén.

**Települési támogatás gyógyszerkiadás viseléséhez**

az a szociálisan rászorult személy jogosult, akinek az 1993. évi III. törvény (Szt.) 49. §-ban szabályozott közgyógyellátás iránti kérelme jogerősen elutasításra került és a havi rendszerességgel szedett gyógyszer költségének mértéke a család egy főre jutó havi jövedelmének 20%-át meghaladja. Jövedelemhatárok:

|  |  |
| --- | --- |
| 70 alatti egyedülálló  | 57.000,- Ft |
| 70 alatti családos  | 49.875,- Ft/fő |
| 70 feletti egyedülálló | 78.375,- Ft |
| 70 feletti családos | 71.250,- Ft/fő |
| 80 feletti egyedülálló | 128.250,- Ft |
| 80 feletti családos | 106.875,- Ft/fő |

- A gyógyszertámogatás iránti kérelemhez mellékelni kell

- a kormányhivatal elutasító határozata a közgyógyellátásról,

- a kérelem benyújtását megelőző havi, egy főre jutó nettó jövedelemigazolás,

- a kérelem benyújtását megelőzően 1 hónapnál nem régebbi gyógyszertári igazolást a kérelmező havi rendszerességgel szedett gyógyszereinek költségéről, melyet a gyógyszertár a háziorvos igazolása alapján állít ki,

- a kérelmező havi rendszerességgel szedett gyógyszereire vonatkozó 1 hónapnál nem régebbi háziorvosi igazolást.

A gyógyszertámogatás 6 hónap időtartamra kerül megállapításra.

A gyógyszertámogatás havi összege 6.000,- Ft, mely összeg előre három hónapra egyösszegben kerül folyósításra.

A közgyógyellátás megállapítása iránti kérelmet először a Práter u. 22. szám alatti Járási Hivatalnál kell benyújtani. Amennyiben a Járási Hivatal alanyi vagy normatív jogcímen a kérelmet elutasítja, utána lehet a gyógyszertámogatás megállapítása iránti kérelmet benyújtani a Polgármesteri Hivatal Családtámogatási Irodájában (Baross u. 66-68.).

A járási hivatal neve, elérhetősége: BFKH 8. kerületi Hivatal, Járási Hivatal

ügyfélfogadás: Hétfő: 13.30-18.00 óra, Szerda: 8.15-16.30 óra, Péntek: 8.15-11.30 óráig,

e-mail: hatosag@08kh.bfkh.gov.hu

**Települési támogatás hátralék kiegyenlítéshez**

A lakhatási kiadásokhoz kapcsolódóan hátralékot felhalmozó személyek részére nyújtható hátralékkezelési támogatást a Józsefvárosi Szociális Szolgáltató és Gyermekjóléti Központnál kell benyújtani. Cím: 1081 Budapest, Népszínház u. 22. (bejárat a Kiss J. u. felől), telefon: 333-0582, 334-1787.

Alapvető jogosultsági feltételek:

- Az összes fennálló díjhátralék összege nem haladja meg az 500.000,- Ft-ot.

- A jövedelem egyedülálló kérelmező esetén havi nettó 114.000,- Ft/fő, családos kérelmező esetén havi nettó 85.500,- Ft/fő összeget nem haladja meg.

- A lakásnagyság mértéke nem haladhatja meg 1-2 fő esetén a 75 m2-t, további lakásban élők esetén 15 m2/fő.

**Fűtési díjkompenzációs támogatás**

Budapest VIII. kerület közigazgatási területén lévő lakóház gázvezetékének felújításából adódó, gázszolgáltatásból való kizárás időtartamára nyújtott kompenzáció. A kérelem október 15. és április 15. közötti gázszolgáltatásból történő kizárás esetén nyújtható be, kizárólag önkormányzati tulajdonban lévő lakás bérlőjének.

Jogosultsági feltétel:

* önkormányzati lakás bérlőjeként lakik,
* családjában az egy főre jutó jövedelem nem haladja meg a havi nettó 114.000,-Ft-ot.

A kompenzáció folyósítása az Elmű Nyrt. felé történő utalással történik, melynek összege:

* 5.000,- Ft (ha a kizárás 1-15 napig tart)
* 10.000,- Ft (ha a kizárás 16-30 napig tart)
* 15.000,- Ft (ha a kizárás 31 napon túl tart).

**Iskolakezdési támogatás**

Budapest VIII. kerületében az adott év július 15. napján érvényes lakóhellyel rendelkező, köznevelési intézményben tanulmányait első alkalommal megkezdő leendő első osztályos általános iskolai tanulók részére nyújtott támogatás.

Formája: 5.000,- Ft értékű vásárlási utalvány, mely tárgyév december 31. napjáig váltható be az Önkormányzat által meghatározott Józsefváros kártya elfogadó helyeken.

**Születési támogatás**

Jövedelmi viszonyokra való tekintet nélkül, kérelemre a törvényes képviselő igényelheti, a VIII. kerületben érvényes lakóhellyel rendelkező újszülött gyermek születését követő harmadik hónap utolsó napjáig.

A kérelemhez mellékelni kell:

* a gyermek születési anyakönyvi kivonatát,
* a kérelmező nyilatkozatát arról, hogy a gyermeket saját háztartásában Budapest VIII. kerületben neveli.

Formája: 5.000,- Ft értékű vásárlási utalvány, mely a megállapítás hónapjától számított hat hónapon belül váltható be az Önkormányzat által meghatározott Józsefváros kártya elfogadó helyeken.

**Fűtési hozzájárulás**

A biztonságos lakhatás anyagi lehetőségeinek megteremtése érdekében a fűtési költség viseléséhez fűtési hozzájárulás állapítható meg annak a Budapest VIII. kerület közigazgatási területén lévő ingatlannal rendelkező lakástulajdonosnak vagy bérlőnek, akinek

- háztartásában az egy főre jutó havi jövedelem nem haladja meg az öregségi nyugdíj mindenkori legkisebb összegének 250%-át,

- a kérelmező, valamint háztartásának tagja(i) életvitelszerűen a kérelemmel érintett lakásban él(nek).

A kérelemhez mellékelni kell:

- a lakásban lakás jogcímét igazoló adásvételi, bérleti, vagy használati szerződést,

- a fűtési energia szolgáltatójának a kérelem benyújtását megelőző hónapban kiállított számlalevelét.

A fűtési hozzájárulás megállapítása iránti kérelem minden év november 1. napjától a tárgyévet követő év február utolsó napjáig nyújtható be.

A fűtési hozzájárulás december, január, február hónapokra állapítható meg, összege 3000 Ft/hó, amely a kérelmező lakcímére utólag, minden hónap 5-éig postai úton kerül folyósításra.

**Rendkívüli települési támogatás**

Természetbeni formában az időszakosan vagy tartósan létfenntartási gonddal küzdő személyek részére, valamint a rendkívüli élethelyzetbe került személyek részére, a rendeletben meghatározottak szerint eseti jelleggel nyújtható támogatás.

A természetbeni rendkívüli települési támogatás nyújtható

a) étkezési Erzsébet-utalvány formájában vagy

b) lakhatáshoz kapcsolódó rendszeres kiadások viseléséhez, elsősorban a lakásfenntartással összefüggő azon rendszeres kiadásokhoz, amelyek megfizetésének elmaradása a kérelmező lakhatását a legnagyobb mértékben veszélyezteti.

|  |  |  |
| --- | --- | --- |
| **Jogosultság** | **Jövedelemhatár** | **Éves adható keretösszeg** |
| **Nyugdíj min.** | **Ft/fő** |
| Egyedülálló4x | 200 %-a | 57.000,- Ft/fő | 60.000.- Ft |
| Egyedülálló2x | 200-250%-a | 57.000,- Ft – 71.250,- Ft | 50.000.- Ft |
| Egyedülálló2x  | 250-300 %-a |  71.250,- Ft – 85.500,- Ft  | 40.000.- Ft |
| Családos4x | 150%-a | 42.750,- Ft | 60.000.-Ft40.000.-Ft (RGYK-s családok) |
| Családos2x | 150%-200%-a | 42.750.- Ft – 57.000,- Ft | 50.000.- Ft |
| Családos2x | 200-250%-a | 57.000.- Ft – 71.250,- Ft | 40.000.- Ft |

A rendkívüli élethelyzet fennállása esetén a kérelmet az élethelyzet bekövetkeztétől számított 8 napon belül, haláleset esetében a temetési költséget igazoló számla kiállításától számított 6 hónapon belül lehet benyújtani.

***A gyermekek védelméről és a gyámügyi igazgatásról szóló 1997. évi XXXI. törvény alapján nyújtható támogatás:***

**Rendszeres gyermekvédelmi kedvezmény (RGYK)**

A rendszeres gyermekvédelmi kedvezményre való jogosultság megállapításának célja annak igazolása, hogy a gyermek szociális helyzete alapján jogosult intézményi gyermekétkeztetés normatív kedvezményének igénybevételére. Bölcsődébe, óvodába és általános iskola 1-8. osztályába járó gyermekek esetében a normatív kedvezmény 100 % mértékű, középiskolába járó gyermek esetén 50 %.

További kedvezmény RGYK esetén az ingyenes tankönyvre való jogosultság, tárgyév augusztus és november hónapban egyszeri 5.800,- értékű természetbeni támogatás gyermekenként, valamint egyéb kedvezmények.

Jövedelemhatár:

* a gyermeket gondozó családban az egy főre jutó havi jövedelem összege nem haladja meg a havi nettó **39.900,- Ft-ot**,

-ha a gyermeket egyedülálló szülő, illetve más törvényes képviselő gondozza, vagy

 -ha a gyermek tartósan beteg, illetve súlyosan fogyatékos, vagy

 -ha a nagykorú gyermek 18- 25 éve közötti és nappali tagozaton tanul.

* amennyiben nem vonatkozik a kérelmezőre és családjára az előző esetek egyike sem, akkor a jövedelemhatár havi nettó **37.050,- Ft**.

A kérelmek benyújtásával és a támogatásokkal kapcsolatban további tájékoztatást nyújtunk:

**Humánszolgáltatási Ügyosztály Családtámogatási Iroda** (1082 Budapest, Baross u. 66-68., bejárat a Német u. felől).

Telefon: 459-2277, 314-1416

E-mail: szocialis@jozsefvaros.hu

**Ügyfélfogadás:**

Hétfő: 13.30-18.00,

Szerda: 8.15-16.30.,

Péntek: 8.15-11.30.-ig.

Az ügyfélfogadási napokon az utolsó sorszám kiadása – az ügyfélforgalomtól függően - zárás előtt fél órával történik.